Predkladacia správa
Predkladaný materiál pripravilo MZV SR po konzultácii s MV SR, MO SR, Platformou mimovládnych rozvojových organizácií a ďalšími partnermi. Mechanizmus podrobne stanovuje rozdelenie právomocí a kompetencií hlavných aktérov slovenskej humanitárnej pomoci, definuje základné pojmy súvisiace s problematikou, rozpracúva zabezpečenie ďalších foriem humanitárnej pomoci a upresňuje úlohy pre MV SR a MZV SR.
Mechanizmus humanitárnej pomoci SR do zahraničia nahrádza doteraz platný „Koordinovaný postup pri poskytovaní humanitárnej pomoci Slovenskou republikou s dôrazom na realizáciu priorít zahraničnej politiky vlády SR“ (ďalej „koordinovaný postup“), schválený uznesením vlády SR č. 1223/2002. Vstupom do EÚ sa výrazne zvýšili požiadavky na objem, rýchlosť a flexibilitu fungovania mechanizmu slovenskej humanitárnej pomoci. Koordinovaný postup bol prijímaný pred vstupom SR do EÚ a pred spustením slovenského programu oficiálnej rozvojovej pomoci (ODA), preto nie je v súlade s princípmi a pravidlami humanitárnej pomoci Únie, ani s medzirezortným programom pre ODA.
Navrhované uznesenie vlády ruší body A.1, B.3, B.4 a B.5 pôvodného uznesenia vlády č. 1223/2002 zo 6. novembra 2002, a nahrádza ich uzneseniami A.1, A.2, B.1, C.1 a C.2.
Ministerstvo zahraničných vecí SR od roku 2003 postupne vytvára a zdokonaľuje poskytovanie oficiálnej rozvojovej pomoci. Program ODA vychádza z vládou schválenej strednodobej stratégie oficiálnej rozvojovej pomoci SR na roky 2003 – 2008, z ročných národných programov a ďalších dokumentov. Humanitárna pomoc je v širšom zmysle súčasťou tohto procesu, platia však pre ňu špecifiká, ktoré si vyžadujú osobitý prístup. Návrh nového mechanizmu vychádza zo skúseností, chápania a postupov tradičných donorov a je systémovým riešením pre potreby slovenskej humanitárnej pomoci.
Prijatie navrhovaného uznesenia nemá priamy vplyv na štátny rozpočet, rozpočty vyšších územných celkov a obcí, ani iné finančné, ekonomické vplyvy a environmentálne vplyvy, ani vplyvy na zamestnanosť a podnikateľské prostredie – preto nie je súčasťou materiálu doložka finančných, ekonomických, environmentálnych vplyvov, ani vplyvov na zamestnanosť a podnikateľské prostredie.